A BIZOTTSÁG 518/2008/EK RENDELETE
(2008. június 10.)
a feldolgozatlan mazsolaszőlő és a feldolgozatlan aszalt füge tárolásához nyújtott támogatás összegének a 2007/2008-as gazdasági évre történő meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 9. cikke (8) bekezdésére,
mivel:
(1)
A gyümölcs- és zöldségágazat tekintetében különleges szabályok megállapításáról szóló 1182/2007/EK tanácsi rendelet (2)2008. január 1-jétől hatályon kívül helyezi a 2201/96/EK rendelet által létrehozott támogatási rendszert. Mindazonáltal ez a támogatási rendszer az 1182/2007/EK rendelet 55. cikkének (1) bekezdése értelmében a 2007/2008-as gazdasági évben minden érintett termékre alkalmazható marad.
(2)
A 2201/96/EK rendelet 9. cikkének (4) bekezdése előírja, hogy a raktározási ügynökségek raktározási támogatásban részesülnek a termékek raktározásának tényleges időtartama után és azon malagaszőlő-, mazsola- és aszaltfüge-mennyiségek tekintetében, amelyeket az említett cikk (1) bekezdésének megfelelően vásároltak fel.
(3)
A feldolgozatlan mazsolaszőlő és a feldolgozatlan aszalt füge tárolási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 1999. július 23-i 1622/1999/EK bizottsági rendelet (3) 7. cikkének megfelelően a 2007/2008-as gazdasági évre vonatkozóan meg kell határozni a feldolgozatlan mazsolaszőlő és a feldolgozatlan aszalt füge raktározásához nyújtott támogatást.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 2201/96/EK rendelet 9. cikkének (4) bekezdésében előírt raktározási támogatás összege a 2007/2008-as gazdasági évben előállított termékekre a következő:
a)
a mazsolaszőlő esetében:
i.
0,1408 EUR naponta és nettó tonnánként 2009. február 28-ig;
ii.
0,1148 EUR naponta és nettó tonnánként 2009. március 1-jétől;
b)
az aszalt füge esetében 0,1311 EUR naponta és nettó tonnánként.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 10-én.